Document ID: 32010R0216

REGULAMENTUL (UE) NR. 216/2010 AL COMISIEI
din 15 martie 2010
de punere în aplicare a Regulamentului (CE) nr. 862/2007 al Parlamentului European și al Consiliului privind statisticile comunitare din domeniul migrației și protecției internaționale, în ceea ce privește definițiile categoriilor de motive pentru eliberarea permiselor de ședere
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 862/2007 al Parlamentului European și al Consiliului din 11 iulie 2007 privind statisticile comunitare din domeniul migrației și protecției internaționale (1), în special articolul 10 alineatul (2) litera (c),
întrucât:
(1)
Pentru a asigura comparabilitatea între datele statistice care provin din surse administrative privind permisele de ședere în statele membre și pentru a se permite redactarea unor sinteze fiabile la nivel comunitar, definirea categoriilor de motive pentru eliberarea de permise de ședere trebuie să fie aceeași în toate statele membre.
(2)
În conformitate cu Regulamentul (CE) nr. 862/2007, Comisia trebuie să definească categoriile de motive pentru eliberarea permiselor de ședere.
(3)
Măsurile prevăzute în prezentul regulament sunt conforme cu avizul Comitetului sistemului statistic european,
ADOPTĂ PREZENTUL REGULAMENT:
Articolul 1
Categoriile de motive pentru eliberarea permiselor de ședere, astfel cum sunt prevăzute în articolul 6 alineatul (1) litera (a) din Regulamentul (CE) nr. 862/2007, sunt stabilite în anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 martie 2010.

Labels: 0
11
19